Hagfræðistofnun Háskóla Íslands hefur skilað iðnaðarráðuneytinu umbeðinni skýrslu um hagrænt mat á áhrifum stóriðjuframkvæmda á íslenskt efnahagslíf . Í skýrslunni kemur m.a. fram að raforkuverð til álvera , samkvæmt ársreikningum Landsvirkjunar , sé á sama bili og annars staðar . Það er annað en fram hefur komið frá höfundum skýrslu Sjónarrandar ehf. fyrir fjármálaráðuneytið , að orkuverð til álvera hér á landi sé lágt og lítil þjóðhagsleg arðsemi sé af stóriðjuframkvæmdum . Meðal helstu niðurstaðna skýrslu Hagfræðistofnunar er að flest bendi til að þjóðhagslega hagkvæmt verði að ráðast í stóriðjuframkvæmdir á næstu árum . Útlit sé fyrir slaka í hagkerfinu á þessu tímabili auk þess sem slíkar framkvæmdir muni hafa jákvæð áhrif á íslenskan vinnumarkað . „ Vegna þessa slaka er trúlegt að ruðningsáhrif slíkra framkvæmda verði minni en ella . Eigi að síður er nauðsynlegt að gaumgæfa vandlega þau áhrif sem fjárfestingar í stóriðju og orkuverum geta haft á gengi íslensku krónunnar á fjárfestingartímanum , “ segir í skýrslunni . Leiðrétting Ranglega er vitnað í áfangaskýrslu Sjónarrandar í fréttinni , að þjóðhagsleg arðsemi af stóriðjuframkvæmdum sé lítil . Þeir útreikningar hafa ekki verið birtir en þeirra má vænta í lokaskýrslunni síðar á árinu . Beðist er velvirðingar á þessu ranghermi en fram kom í áfangaskýrslunni að arðsemi íslenskra orkufyrirtækja væri lítil í samanburði við önnur lönd .